CELEX: 32013R0656
Language: lt
Date: 2013-07-10 00:00:00
Title: 2013 m. liepos 10 d. Komisijos reglamentas (ES) Nr. 656/2013, kuriuo nustatomos pereinamojo laikotarpio priemonės dėl Kroatijos pavyzdžio šunų, kačių ir šeškų pasų  Tekstas svarbus EEE

11.7.2013   
            
            
               LT
            
            
               Europos Sąjungos oficialusis leidinys
            
            
               L 190/35
            
         
      KOMISIJOS REGLAMENTAS (ES) Nr. 656/2013
   2013 m. liepos 10 d.
   kuriuo nustatomos pereinamojo laikotarpio priemonės dėl Kroatijos pavyzdžio šunų, kačių ir šeškų pasų
   (Tekstas svarbus EEE)
   EUROPOS KOMISIJA,
   atsižvelgdama į Kroatijos stojimo sutartį, ypač į jos 3 straipsnio 4 dalį,
   atsižvelgdama į Kroatijos stojimo aktą, ypač į jo 42 straipsnį,
   kadangi:
   
               (1)
            
            
               2003 m. gegužės 26 d. Europos Parlamento ir Tarybos reglamentas (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiantis Tarybos direktyvą 92/65/EEB (1) taikomas, inter alia, I priede išvardytų gyvūnų augintinių rūšių vežimui į valstybes nares iš trečiųjų šalių. Šunys ir katės yra nurodyti to priedo A dalyje, o šeškai – B dalyje;
            
         
               (2)
            
            
               Reglamento (EB) Nr. 998/2003 II priedo B dalies 2 skirsnyje išvardijamos šalys ir teritorijos, įskaitant Kroatiją, kurios šių gyvūnų augintinių vežimui ne komerciniais tikslais taiko taisykles, kurios yra bent lygiavertės šiame reglamente pateikiamoms taisyklėms;
            
         
               (3)
            
            
               dėl to prie iš šių šalių ir teritorijų į valstybes nares vežamų šunų, kačių ir šeškų leidžiama pridėti pasus, atitinkančius 2003 m. lapkričio 26 d. Komisijos sprendimo 2003/803/EB, nustatančio paso šunų, kačių ir šeškų Bendrijos vidaus judėjimui pavyzdį (2), I priedo pavyzdį ir to sprendimo II priede nustatytus papildomus reikalavimus, padarius tam tikrus būtinus pakeitimus paso pavyzdžio tituliniame lape;
            
         
               (4)
            
            
               nuo Kroatijos įstojimo į ES dienos šunys, katės ir šeškai negali būti vežami iš Kroatijos į kitą valstybę narę, jei prie jų nepridedamas pasas, atitinkantis Sprendimo 2003/803/EB I priede nustatytą pavyzdį ir to sprendimo II priede nustatytus papildomus reikalavimus;
            
         
               (5)
            
            
               vis dėlto po įstojimo dienos dar gali būti likusių Kroatijos kompetentingų institucijų atspausdintų tuščių pasų blankų arba paskirstytų, bet įgaliotųjų Kroatijos veterinarijos gydytojų dar neišduotų pasų;
            
         
               (6)
            
            
               be to, iki įstojimo dienos išduoti pasai turėtų būti, laikantis tam tikrų sąlygų, toliau priimami pereinamuoju trejų metų laikotarpiu, kad administracinė ir finansinė našta gyvūnų augintinių savininkams būtų mažesnė;
            
         
               (7)
            
            
               todėl, siekiant supaprastinti perėjimą nuo dabartinės tvarkos prie tvarkos, galiosiančios įstojus Kroatijai į ES, tikslinga nustatyti pereinamojo laikotarpio priemones dėl gyvūnų augintinių vežimo iš Kroatijos į kitas valstybes nares;
            
         
               (8)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠĮ REGLAMENTĄ:
   1 straipsnis
   Valstybės narės leidžia vežti iš Kroatijos į savo teritoriją Reglamento (EB) Nr. 998/2003 I priedo A ir B dalyse išvardytų rūšių gyvūnus augintinius, prie kurių pridedamas Kroatijos įgaliotojo veterinarijos gydytojo ne vėliau kaip 2014 m. birželio 30 d. išduotas pasas, kuris atitinka tokius reikalavimus:
   
               a)
            
            
               padarytas laikantis Sprendimo 2003/803/EB I priede nustatyto pavyzdžio ir to sprendimo II priedo A skirsnyje, B skirsnio 2 dalies a ir c punktuose ir C skirsnyje išdėstytų papildomų reikalavimų;
            
         
               b)
            
            
               nukrypstant nuo Sprendimo 2003/803/EB II priedo B skirsnio 1 dalies ir 2 dalies b punkto reikalavimų, jo viršelio viršutinėje dalyje mėlyname fone (PANTONE REFLEX BLUE) virš žodžių „Republika Hrvatska“ įspaustas Kroatijos herbas.
            
         2 straipsnis
   Šis reglamentas įsigalioja Kroatijos stojimo į Europos Sąjungą sutarties įsigaliojimo dieną.
   Jis taikomas iki 2016 m. birželio 30 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. liepos 10 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 146, 2003 6 13, p. 1.
   
      (2)  OL L 312, 2003 11 27, p. 1.